## La Generalitat concedix ajudes per import de vora un milió d’euros a actuacions de promoció dels drets de la infància en els municipis

*** La Vicepresidència Primera i Conselleria de Servicis Socials, Igualtat i Vivenda dona suport amb esta iniciativa accions de difusió, promoció i defensa dels drets infantils
* En l’edició de 2024 es beneficien d’estes ajudes 181 ajuntaments, 11 mancomunitats i dos entitats locals menors de la Comunitat Valenciana**

La Vicepresidència Primera i Conselleria de Servicis Socials, Igualtat i Vivenda ha resolt la concessió de prop d’un milió d’euros en subvencions dirigides a la promoció dels drets d’infància i de participació infantil.

A través d’estes ajudes, la Conselleria dona suport econòmic a les actuacions impulsades des dels municipis valencians per a fomentar la participació activa de xiquets, xiquetes i adolescents amb accions concretes de difusió, promoció i defensa dels seus drets.

L’import global de les ajudes per a 2024 ascendix a 985.997,93 euros i la dotació ha permés beneficiar un total de 181 ajuntaments, dos entitats locals menors i 11 mancomunitats de la Comunitat Valenciana.

Per àmbit territorial, s’ha subvencionat 27 ajuntaments i una mancomunitat de la província d’Alacant per un import global de 135.534,93 euros; 127 corporacions municipals, dos entitats locals menors i quatre mancomunitats de la província de València per un valor conjunt de 697.160,72 euros; i 27 ajuntaments i sis mancomunitats de la de Castelló, amb subvencions que ascendixen a un total 153.302,28 euros.

Amb esta convocatòria, la Vicepresidència Primera dona suport a les actuacions desenrotllades per les entitats locals que promouen una política d’infància, amb activitats dirigides a la formació de les persones menors d’edat en el coneixement i exercici dels drets que els reconeix l’ordenament jurídic, així com les accions per a la seua promoció i defensa.

**Criteris de valoració**

A l’hora de valorar els programes locals per a l’atorgament de les subvencions, s’ha tingut en compte una sèrie de criteris objectius com l’existència d’un informe de situació d’infància i adolescència en l’àmbit territorial de competència de l’entitat i d’un pla local d’infància i adolescència, entre altres.

A més del nivell de necessitat social del recurs, tal com establix la convocatòria de les ajudes, s’han valorat amb més puntuació els programes dirigits preferentment a la sensibilització i difusió dels drets de la infància i als que fomenten la participació infantil, especialment els que inclouen òrgans permanents de participació i representació d’infància i adolescència.

Així mateix, s’ha tingut en compte per a la concessió de la subvenció la inclusió d’accions destinades específicament a la infància amb necessitats especials i/o situació d’especial vulnerabilitat, i les accions que promocionen la igualtat entre hòmens i dones i la no discriminació de cap col·lectiu per raó d’ètnia, cultura, orientació sexual, diversitat funcional, entre altres.

Fecha: 21/12/2024